open-index/open-wikipedia-markdown huggingface dataset:
اے بی عاصم

اصل ناں    اللہ بخش

قلمی ناں    اے بی عاصمؔ

ڄمݨ       1949ء

جاہ پتہ      شاہ صدر دین ۔ڈیرہ غازیخاں

اے بی عاصم دا اصل ناں اللہ بخش ہے۔ آپ محمود خان جروار بلوچ دے گھر چاہ گاجری والا اچ 15 جنوری 1949ء کوں ڄمئے ۔ ایف اے تئیں تعلیم حاصل کیتی ۔ شاعری دا شوق 1986ء اچ تھیا تے احمد خان طارق سئیں دے شاگرد تھئے ۔ سِک دا سانوݨ آپ دی کتاب ہے۔ سئیں احمد خان طارق دے کلام تے انہاں کوں عام کرݨ اچ سئیں اے بی عاصم دا ٻہوں وݙا ہتھ اے ۔ 

## حوالہ
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء  

؎اساں من تار من موجی ترݨ دی ڳالھ کیا پچھدو

سڄݨ پارو جے سدْٖ ماریا تھٻاکے مار ڄُل پُڄسوں

؎میݙی اصرار عادت ہے

اوندی انکار عادت ہے

میں آکھئے روز کیوں رسدیں

اوں آکھئے یار عادت ہے

٭٭٭
پُر فیض عباسی

اصل ناں    دلدار خان عباسی

تخلص       پُر فیضؔ

جٖمنْ        1950ء

پُر فیضؔ عباسی دا تعلق ضلع رحیم یار خاں نال ہے۔اندازاََ آپ نے زیادہ تر مذہبی شاعری کیتی ہے کیوں جو ’’محمدی ڈٖوہڑے‘‘ تے ’’حق چار یار ‘‘جھئیں آپ دے مجموعے چھپ چکے ہن۔

### غزل دا نمونہ
؎وعدہ وفا ہے یاد چن کئی سال کئی گھڑیاں کنوں

الفت دا ساہ لبھدا وداں ساہ اُنس دے بنْیاں کنوں

ایں عشق گٖجھڑے راز دی جیں کیں توں نہ لگٖسی خبر

غم دی جدائی دا حال سُنْ تانگھاں دیوچ کھڑیاں کنوں

٭٭٭
منصور ملتانی

اصل ناں    تنویر عارف

قلمی ناں    منصور ؔملتانی

جٖمنْ        1950ء

جاہ پتہ      508/10امیر منزل محلہ ٹبی شیر خان بیرون لوہاری گیٹ ملتان

منصور ؔملتانی اوئیں تاں اردو دے شاعر ہن لیکن مادری زبان سرائیکی ہوون پاروںسرائیکی اچ وی خوبصورت شاعری کریندن۔خاص طور تے غزل بٖہوں سوہنْی لکھدن۔

### غزل دا نمونہ
؎جے ہکواری توں ول آویں تیڈٖا احسان تھی ویسی

سجٖنْ پورا اساڈٖے دل دا وی ارمان تھی ویسی

؎بدن تے پھٹ بے حساب کوئنی

کرم تیڈٖا کامیاب کوئنی

یا میکوں ڈٖیکھن دا طور آگٖئے

یا تیڈٖے منہ تے نقاب کوئنی

٭٭٭
عاشق رسول اشک

اصل ناں    عاشق رسول

تخلص       اشکؔ

جٖمنْ        1949ء

جاہ پتہ      وستی کمال پور ۔خانگڑ ھ ضلع مظفر گٖڑھ

### غزل
ڈٖیکھ کے حالت میڈٖی اپنْاں اسیر آکھی گٖیا

بے تکلف باد شاہ میکوں فقیر آکھی گٖیا

توں ضرورت ہیں میڈٖی ایں زندگی دے حسن دی 

خون تھئے دل کوں ولا نظریں دا تیر آکھی گٖیا

ساہ نساہ ننگا بدن ہے بوچھنْی بے اوچھنْی

قرض دا ورثہ میڈٖی کفنی دی لیر آکھی گٖیا

سجھ دے اُبھرنْ دے پچھو ڈھلدے پچھانویں ڈٖیکھ تے

وقت ہک ہک ساہ کوں منکر ، نکیر آکھی گٖیا

اشکؔ ڈٖکھ بٖوٹی دا پھُل ہر ہک ڈٖکھی دل دی دوا

سانونْی اکھ دی پھلی پپلی کوں نیر آکھی گٖیا

؎میں تھبٖاکے مار کے تردا ریہاں چھولیں دیوچ

من ڈوٖہیں کھلدے ریہے میڈٖے نکمیں بٖانْ تے

میں نوایا سر جڈٖاں اپنْی وضع داری پچھوں

یار خنجر رکھ ڈٖتا حسن و ادا دے مانْ تے

٭٭٭
جمشید احمد کمتر

اصل ناں    جمشید احمد خان

تخلص       کمترؔ

جٖمنْ        1950ء

جاہ پتہ      وستی رسول پور تحصیل جامپور ضلع راجن پور

کمترؔ رسول پوری سرائیکی دا اوہ شاعر ہے جیڑھا محبوب دی زلف تے رنگ رخسار دی تعریف کرنْ دے بجائے اپنْے وسیب تے تھیونْ آلے ظلم ، ڈٖڈھپ تے استحصالی تے احتجاج کریندا نظر آندے۔ظالم کوں اپنْی طنزیہ شاعری دا نشانہ بنْیندے تے اَہدے۔

؎سچے دا گھر کھوٹا کھا گٖئے

میرٹ کوں سئیں کوٹا کھا گٖئے

بھیڈٖ دا گھا ہا لکیا لاتھا 

ہنمبھل مار کے جھوٹا کھا گٖئے

ہر کئی خالی پیر پچھوں تے

پیلھوں آپ جٖلھوٹا کھا گٖئے
عبدالحمید تسنیم

اصل ناں    عبدالحمید

تخلص       تسنیمؔ

جٖمنْ        1950ء

جاہ پتہ      خیر پور ٹامیوالی ضلع بہاولپور

### نمونہ کلام
؎میکوں سکون ڈٖیوو میکوں قرار ڈٖیوو

میں ڈٹھی ہوئی دیواراں میکوں اسار ڈٖیوو

کے تئیں میں ایویں رہساں سکے شجر دے وانگوں

میں ہاں خزاں دا قیدی میکوں بہار ڈٖیوو

؎کیا درد ہوندے ہجر دے ماریاں توں پچھ گھنو

ہر ڈٖینہ دے سجھ تے راتاں دے تاریاں توں پچھ گھنو

تسنیمؔ ٹھل تے آیا ہے سب زندگی دے بحر

بھنوراں توں پُچھ گھنو یا کناراں توں پچھ گھنو

٭٭٭
نفیس اشعر

اصل ناں    خورشید احمد

قلمی ناں    نفیس اشعرؔ

ڄمݨ        1950ء

سرائیکی شاعر ہے

### نمونہ کلام
؎او تاں خدا ہے جیڑھا لُک تے تھیا ہے ظاہر

میں تاں بشر ہاں ول کیوں لُک تے گُٖلیندا وداں

اشعرؔ ہے میݙی اکھ توں ہنجوں دی سیڑھ جاری

مٹی دے وچ میں کیجھیں موتی رُلیندا وداں

٭٭٭
ونکی:سرائیکی شاعر
ظفرؔجتوئی

اصل ناں    ظفر اقبٖال

قلمی ناں    ظفرؔ جتوئی

جٖمنْ        1949ء

جاہ پتہ      خان پورکٹورہ ضلع رحیم یار خان

### غزل
توڑے معصوم ہے پر جٖانْدا ہے گر ستاونْ دے

نویں انداز ہوندن سانولے دے نت سہاونْ دے

اوندی خاطر اساکوں غیر دی چوکاٹھ چمنْی پئی

اساں نہ جٖانْدے ہاسے سلیقے سر جھکاونْ دے

اساں مجرم محبت دے تے بٖئے الزام اتر ہن

طریقے ہوں سکھئے ساکوں سبھے الزام چاونْ دے

اساکوں کرب دی کربل دے وچ چاتس قتل کیتے

مکانْی نین محشر تئیں منیسن سوگٖ ساونْ دے

ظفرؔ اے زعم نہ کر جو اساں ملزم نسے بنْدے

اوکوں وی ڈھیر ڈھنگ آندن تلّی تے جو جٖماونْ دے

٭٭٭
فدا دھریجہ

اصل ناں    محمد شفیع

قلمی ناں    فدا ؔدھریجہ

جٖمنْ        1950ء

جاہ پتہ      دھریجہ نگر۔خان پور ضلع رحیم یار خاں  

محمد شفیع فدا دھریجہ (مرحوم) سرائیکی زبان دے وڈے لکھاری ، ہک بہوں سوہنے خطاط تے ہنس مکھ انسان ہن ۔ انہاں بہوں ساریں سرائیکی شاعریں دیں کتابیں کوں اپنی خطاطی دے نال سوہنڑا بنا تے شائع کیتا ۔ او آپ وی بہوں چنگے شاعر ہَن ۔  

### غزل
بھُلا ڈٖیووں سبھے پچھوال  اپنْاں

ذرا سوچو ہے کیجھاں حال  اپنْاں

جڈٖاں نہ ریت وی روہی دی رہ گٖئی

کتھاں چرسے تے پلسے مال اپنْاں

توں حق  اپنْاں حریفیں توں ولا گھن

الا چپ وچ نہ ویلا گٖال اپنْاں

جے نہ رووے تاں ماء نی کھیر ڈٖیندی

نتاں کیکوں ہے کوڑا بٖال اپنْاں

نہ آونْ ڈٖے توں آلس تے جوانی

فداؔ دشمن نہ بٖیٹھا پال اپنْاں

؎کہیں دی ہار جت گٖئی ہے تے کہیں دی جیت ہر گٖئی ہے

بچاری زندگی میڈٖی تاں حیرت وچ گزر گٖئی ہے

فلک ڈٖہدا کھڑے خاموش تھی برباد دھرتی کوں

ایندے اجٖڑنْ تے ڈٖس کہیں دی کیڑھی ماڑی اُسر گٖئی ہے

٭٭٭
شاد گیلانی

اصل ناں    محمد رمضان

قلمی ناں    شاد ؔگیلانی

ڄمݨ        1951ء

سرائیکی شاعر ہن۔

### غزل
محبت توں کہیں کوں وی انکار کائنی

محبت دا مجرم گناہ گار کائنی

محبت تاں ہک درد ہے مٹھا مٹھا

محبت دا بیمار ، بیمار کائنی

محبت دی بھاہ وچ جیڑھا اتھاں سڑ گٖئے

او دوزخ دی بھا دا سزا وار کائنی

محبت دا شیت اے وی انداز ہوندے

جو نہ نہ کریندے وی انکار کائنی

تیکوں شادؔ صاحب ہے خوش فہمی ورنہ

تیڈٖے شعر اتنے مزیدار کائنی
اسلم میتلا

اصل ناں    ملک محمد اسلم

قلمی ناں    اسلمؔ میتلا

جٖمنْ        1951ء

جاہ پتہ      نعمت والا چک نمبر10/115جہانیاں ضلع خانیوال

اسلمؔ میتلا دا تعلق چوک میتلا جہانیاں نال ہے اجٖکل رحیم یار خان سول جج دے فرائض انجام ڈٖیندے پَین۔نثری ادب اچ انہاندیاں ڈھیر خدمات ہن۔شاعری تے نثر دیاں بٖہوں ساریاں کتاباں دے مصنف ہن۔غزل دا نمونہ!

### غزل
حقیقت یا فسانہ کیا کریجے

تھیا واقف زمانہ کیا کریجے

سجٖنْ دا قرب جو حاصل نی ساکوں

بھلا موسم سہانا کیا کریجے

ڈِٖکھاواں چا جیکر شیشہ انہاں کوں

وگڑ ویسی یرانہ کیا کریجے

جڈٖنْ دا او اساکوں بھاں گٖیا ہے

مخالف تھئے زمانہ کیا کریجے

او واقف ہن میڈٖی حسرت توں اسلمؔ

تقاضہ ہُنْ روزانہ کیا کریجے
عقیل سولنگی

اصل ناں    ملک محمد احمد

تخلص      عقیلؔ

جٖمنْ        1951ء

جاہ پتہ      خواجہ فرید کالونی۔اللہ آباد ضلع رحیم یار خاں

### نمونہ کلام
؎ایجھاں ماریو دلبر تیر

ہاں وچ پئے گِٖن سو سو چیر

منہ گھت پلّوں بُٖک بُٖک روواں

اکھاں توں ہن رت دے نیر

٭٭٭
محمد سبطین مسحور

اصل ناں    محمد سبطین

تخلص       مسحورؔ

جٖمنْ        1951ء

جاہ پتہ      حسین آباد تحصیل میلسی ضلع وہاڑی

### نمونہ کلام
؎دوستو ! میکوں ہے لگٖدا اوپرا میڈٖا وجود

درد دی کشتی دا ڈٖسدے ناخدا میڈٖا وجود

کھل الاوے نال میڈٖے یا او ڈٖیکھے کوڑی اکھ

اوں ستم گر کوں تاں سئیںڈٖیندے دعا میڈٖا وجود

؎آس دی ٹنگلی توں پھُل احساس دا ڈھاونْ لگٖے

بٖس ہکو پھل رہ گٖیا متاں کڈٖاہیں ساونْ لگٖے

شیت اوں مسحورؔ من چھوڑی ہے اے میڈٖی رضا

نیلی چھت تے کالے بدلے آس دے چھاونْ لگٖے

٭٭٭
انجم ملغانْی

اصل ناں    ذکا اللہ خان

قلمی ناں    انجمؔ ملغانْی

جٖمنْ        1950ء

جاہ پتہ      ڈاکخانہ سوکڑتحصیل تونسہ شریف

ذکا اللہ انجمؔ ملغانْی دا تعلق سرائیکی وسیب دے اوں خطے نال ہے جیکوں شعر و ادب دا چھوٹا یونان آکھیا ویندے۔یعنی تونسے دی اوہ مردم خیز دھرتی جَیں فیضؔ تونسوی ،اقبالؔ سوکڑی ، طاہرؔ تونسوی تے بٖئے بے شمار شاعراں کوں جنم ڈٖتے۔انجمؔ ملغانی ہک وڈٖا افسر ہوونْ دے نال نال شاعر وی وڈٖا ہے۔نمونہ کلام!

### غزل
گزرسن اجٖاں کئی زمانے ہزاراں

ستم گر کریسی بہانے ہزاراں

کریہہ دا اے موسم کڈٖنْ سر توں لہسی

جڈٖیں ڈٖیکھو ککھڑے تے کانے ہزاراں

گھلا جھولنْاں ایجھاں ظالم ہوا دا

سُوا سڑ تے تھئے آشیانے ہزاراں

رکھاں بند کے تئیں میں سینے دے اندر

اے ڈٖکھڑے ہزاراں ، فسانے ہزاراں

ڈنگے اپنْے محسن کوں جو نانگ بنْ کے

ثواب اوندا مارنْ دوگانے ہزاراں

میں وحدت دا قائل ہاں منصور وانگوں

انا الحق دے گٖاساں ترانے ہزاراں

گزردا ہے ویلا اُتھائیں سوہنْاں انجمؔ

جتھاں اپنْے کئی نہ بیگانے ہزاراں

٭٭٭
دھریجہ نگر

دھریجہ نگر 

دھریجہ نگر دا ناں پہلے دھریجہ وستی ہا،ایندا ناں سئیں قیس فریدی دی صلاح نال اساں 1990ء ءِ چ بدلیا تے دھریجہ نگر دے ناں تے سڑک تے بورڈ لاتا تے بورڈ دے اُتے انگریزی ءِ چ لکھیا ”Welcom To Siraikistan“بورڈ کوں ݙیکھ تے ڈھیر سارے لوک خوش تھیندے ہن تے اساکوں مبارکباد ݙیندے ہن،پر پنجاب توں آنوݨ آلے تے پنجاب ونڄݨ آلے مسافریں کوں  ”Welcom To Siraikistan“  آلی گاٖل چنڳی نہ لڳدی ہئی۔دھریجہ نگر دے بورڈ دیاں ڈھیر ساریاں کہانیاں ہن جو اے بورڈ کئی واری چوری تھیا جنہاں کوں چنڳاں نہ لڳدا ہئی رات کوں اُکھاڑ تے چا ویندے ہن۔

میں دھریجہ نگر دا ذکر ایں سانگے کریندا پیاں جو دھریجہ نگر میݙے ڄم پل دی جھاہ ہے تے جنم بھومی ہر ہک کوں پیاری ہوندی ءِ۔ جیکر دھریجہ نگر دا نقشہ بݨاؤں تاں ایویں بنڑدے جو اُبھے پاسے ریلوے لائن دے نال بزرگ محمد شاہ تے احمد شاہ سئیں دے دا دربار ہن۔لمے پاسے خانپور رحیم یار خان روڈ تے سڑک دے پار دھریجہ برادری تے جمالی برادری دیاں وستیاں ہن، پوادھ آلے پاسے خان پور شہر 4میل  تے ہے تے پچھادھ آلے پاسے دھریجہ پھاٹک تے اڳوں ݙو میل تے قصبہ سہجہ اَمدے۔ دھریجہ نگر ءِ چ زیادہ آبادی دھریجہ برادری دی ہے،کجھ گھر پنوار برادری جنہاں دے بزرگ قصائی دے پیشے نال تعلق رکھدے ہن موجود ہن۔ تے کجھ گھر جمالی برادری دے ہن اُنہاں کوں گورڑے سݙیاویندے، ریلوے لائن دے پار ہک آباد کاریں دا چک ہے ایں جھاہ کوں پہلے سکھیں دی وستی اکھیندے ہن تے ہُݨ شاہ دا کھوہ آکھیا ویندے۔ احمد پور دے شاہیں کوں رقبے ملئے تے وَل اے شاہ دا کھوہ بݨ ڳیا۔ہک وستی کمہاریں دی ہے، ہک وستی دھریجہ برادری دی ہے،ہک ویہڑہ راجے دے کھوہ دے ناں تے ہے تے آس پاس ڈھیر ساریاں وستیاں جمالی برادری دیاں ہن۔ ایویں سڑک دے پار دودا آرائیں دی وستی،چودھری غلام محمد،چودھری غلام قادر،چودھری محمد یوسف دے ناں دیاں وستیاں ہووݨ دے نال نال دھریجہ برادری تے جمالی برادری تے اؤکھر وندے دیاں وستیاں وی ہن۔ دھریجہ پھاٹک توں سڑک باغوبہار آلے پاسے ویندی ءِ تے دھریجہ پھاٹک دے پار نمبرداریں دی وستی،وستی کانجوں دے نال نال درکھاݨ،گھلو، لُڑکے، داد پوترے، کھوکھرتے ٻیاں ذاتاں آباد ہن۔دھریجہ نگر دی وستی کݙاں آباد تھئی؟ ایں بارے ءِ چ تاں تحقیق جاری اے، پر وݙے اے ݙسیندن جو اے وستی ڈھیر پُراݨی اے، وݙے اے وی ݙسیندن جو جݙاں زمینیں دا بندوبست تھیا تاں اُوں ݙینھ توں دھریجہ وستی دے دھریجیں دا ناں محکمہ مال دے ریکار ڈ ءِ چ موجود ءِ ن۔ دھریجہ نگر دا تفصیلی ذکر اڳوں الگ ہک مضمون ءِ چ آؤسے۔

(ظہور دھریجہ دی کتاب "مہاگ" صفحہ 38)
منظور اسد میلسی

اصل ناں    منظور حسین

تخلص        اسد

جٖمنْ         1952ء

جاہ پتہ       دین پورہ۔مترو روڈ میلسی ضلع وہاڑی

منظور اسدؔ دا شمار میلسی دے استاد شاعراں وچ تھیندے۔صاف ستھری تے ٹھیٹھ زبان استعمال کریندن۔

### غزل
؎وقت دے ہِم ویلنْے ول ول نپیڑا دوستو

ساہ ول وی آندا پئے ہاں کیڈٖا چیڑھا دوستو

چٹے ڈٖینہ کوں لوک اپنْے گھر دا رستہ بھُل ویندن

ذہن وچ ہے حاثاں دا ایڈٖا بھیڑا دوستو

سم گٖئے ہر کوئی منہ تے چپ دی چادر تانْ کے

سِنگھ گٖیا ہے خوف دا ہر کہیں کوں کیڑا دوستو

گھل پئی ہے نفرتاں دی شہر وچ تتی ہوا

شہر توں بٖہوں دور تہوں پاتم گریڑا دوستو

وقت دے منصف کوں نئیں مقتول داملدا گواہ

توڑے ہے قاتل دے گھر تئیں لہو دا سیڑھا دوستو

٭٭٭
بہارالنساء بہار

اصل ناں    بہارالنساء

تخلص       بہارؔ

ڄمݨ        1952ء

جاہ پتہ      385سی ۔شاہ رکنِ عالم کالونی ملتان

### غزل
میݙی خوش نصیبی میݙا ہم سفر ہیں

فرشتہ میں آکھاں کہ یا توں بشر ہے

عجب زندگانی ، محبت کہانی

توں ہیں حرفِ آخر توں حرفِ امر ہیں

کریہہ دا ہے موسم تے مونجھاں دیاں راتیں

توں ہیں آس جگنوں تے سوجھل سحرہیں

میݙی سوچ ٻیڑی دا ملّاح توں ہیں

توں ساحل وی ݙسدیں تے ݙسدا بھنور ہیں

بہارؔ غزل میں اکھیندی ہاں سانول

میݙی شاعری دا توں ای نغمہ گر ہیں
عباس غزالی

اصل ناں    غلام عباس

قلمی ناں    عباس غزالی

ڄمݨ        1951ء

جاہ پتہ      مکان نمبر   41۔بلاک نمبر 18ڈیرہ غازیخاں

### نمونہ کلام
عباس غزالیؔ سئیں دی ہک لمبی بحر دی غزل دے ڈٖو شعر ڈٖیکھو!

؎اوندے کنول کٹورے نیناں توندنیا دے کجلے گھول گھتاں

جیڑھا آپ مصور پا چھوڑیئے کجلے دیاں دھاراں کوہندیاں ہن

کل سوہݨیاں دا سردار ڈسے محبوب عباس غزالیؔ دا

اوندی چال دے وچ لکھ محشر ہن اوندی کمر دیاں لٹکاں کوہندیاں ہن
طارق جامی

اصل ناں    طارق بشیر

قلمی ناں    طارق جامیؔ

جٖمنْ        1952ء

وفات      1986ء

طارق جامیؔ یکم دسمبر 1952ء کوں ملتان اچ پیدا تھئے۔گورنمنٹ ہائی سکول عام خاص باغ ملتان توں میٹرک گورنمٹ ولایت حسین کالج توں بی اے تے ول 1973ء اچ گورنمنٹ کالج بوسن روڈ توں ایم اے اردو دی ڈگری حاصل کیتی۔ایندے بعد کجھ عرصہ سعودی عرب وی رہ گٖئے۔17اگست1986ء کوں ہک ٹریفک حادثے وچ آپ دا انتقال تھی گٖیا ۔طارق جامیؔ کوں بے وقتی موت ساڈٖے کولوں نکھیڑ گھدا پر ادب دے میدان اچ اوہ اپنْے قدمیں دے نشان ہمیشہ واسطے چھوڑ گٖئے۔

### نمونہ کلام!

؎حیاتی پندھ ڈٖکّھاں دا اے جامیؔ ٹورا پھیرا ہے

اساں سارے مسافر ہیں تے جگٖ وستی ہے اوڈٖاندی

؎وستی دے لوکاں دا وی اجٖ حال ہے شہراں والا

سبھے سونہے ہن پر کہیں نہ میڈٖی شکل سنجٖاتی

؎ڈٖکھ دی راہ تے وگٖ تے آیاں

ایویں میں ایں جگٖ تے آیاں

توں تاں ڈٖیکھ تے نوٹ نہ اکھیں

میں تاں تیڈٖے تگٖ تے آیاں

٭٭٭
سلیم نصرت

اصل ناں    محمد سلیم

قلمی ناں    سلیم نصرتؔ

جٖمنْ        1952ء

جاہ پتہ      ڈیرہ غازیخاں

؎وقت لکھ چھوڑی مقدمے دی مثل کاغذ اُتے

ڈٖیکھ کیا تحریر ہے ایویں نہ کھل کاغذ اُتے

ویڑھ گٖئی ہے سوچ کوں ہک لوط بٖوٹی شام دی

آ گٖئی آخر قلم کوں رات گھل کاغذ اُتے

٭٭٭
نیک محمد ناطق

اصل ناں    نیک محمد

تخلص       ناطقؔ

جٖمنْ        1952ء

جاہ پتہ      قصبہ سنْانواں تحصیل کوٹ او

### غزل
اوندے عاشق ہزار بٖیٹھے ہن

بزم دیوچ چودھار بٖیٹھے ہن

او تاں منزل تے پُجٖ نہیں سگٖدے

جیڑھے مقصد وسار بٖیٹھے ہن

کیڑھے کیڑھے کوں شیخ جی روکے

اندر ہک نئیں ہزار بٖیٹھے ہن

بے شعوری دا اے نتیجہ ہے

دل دے پکھی اڈٖار بٖیٹھے ہن

حسن والیں دی بزم وچ ناطقؔ

ہوش اپنْی وسار بٖیٹھے ہن

٭٭٭
شبیر رحمانی

اصل ناں    شبیر احمد

قلمی ناں    شبیرؔ رحمانی

جٖمنْ        1952ء

جاہ پتہ      خیر پور ٹامیوالی ضلع بہاولپور

آپ شاعر ابنِ شاعر ہن ۔سئیں ریاضؔ رحمانی دے صاجزادے تے بزم ریاضؔ رحمانی دے سرگرم کارکن تے خوبصورت لہجے دے شاعر ہن۔نمونہ کلام!

### غزل
جوٹھا اے خواب میکوں تئیں نہ ڈٖکھایا ہوندا

مکھڑا ڈٖکھا کے سانول وت نہ سِکایا ہوندا

لوکاں دے آکھے لگٖ کے عمراں دا ساتھ چھوڑیئی

دنیا تے ہے پرائی ، توں نہ پرایا ہوندا

مجبور دل نے کیتا دیدار کیتے آیم

او آونْاں بٖیا ہا جے تئیں سڈٖایا ہوندا

تیڈٖا شبیرؔ جانی آیا ہا تیڈٖے در تے

توڑے نہ کھل الیندوں منہ نہ وٹا یا ہوندا
آزاد خیر پوری

اصل ناں    محمد اسلام الدین

قلمی ناں    آزاد ؔخیر پوری

جٖمنْ        1955ء

جاہ پتہ      خیر پور ٹامیوالی ۔بہاولپور

### غزل
بٖہوں مصروف ہئی دنیا سہارا کون ڈٖیوے ہا

اندھارے کوٹھڑے کیتے ستارا کون ڈٖیوے ہا

اے تاں میں حوصلہ کر کے بچائی پلکاں دے وچ رکھیم

نتاں بے جرم ہنجواں دا کفارا کون ڈٖیوے ہا

میڈٖا سنگتی ، میڈٖا ہانْی ، میکوں پینگھاں جھٹائی رکھدے

نہ ہوندی سچ محبت تاں ہلارا کون ڈٖیوے ہا

قسم رب دی میڈٖے رب دی وڈٖی اے مہر بانی ہے

جیکر مُک ویندا گھر اَٹّا ادھارا کون ڈٖیوے ہا

جتھاں آزادؔ گلشن کوں ڈھہاونْ کھڑ ونجٖٖے مالی

اتھاں اکھیں کوں من بھاندا نظارا کون ڈٖیوے ہا

؎میڈٖی کیا اوقات ہے یارو لٹ گھندن فنکاراں کوں

چلدے چلدے ٹھگٖ ویندے ہن عشوہ گر بازاراں کوں

لازم نئیں آزادؔ اتھاں ہر شخص گزارے چپ کر کے

ظلم کوں کھل کے سہہ گھننْاں نئیں راس آندا خود داراں کوں

٭٭٭
نواز کاوش

اصل ناں    رب نواز

قلمی ناں    نواز کاوشؔ

ڄمݨ        1955ء

سرائیکی شاعر

### نواز کاوشؔ سئیں دی غزل لکھݨ دی کاوش ݙیکھو!
؎میݙے چمن دے اندر اڄکل بہار کائنی

ݙہداں میں جیڑھے گل کوں اوکوں قرار کائنی

میݙے چمن دے مالی خود ہن چمن دے ویری

انہاں کوں کہیں وی غنچے پھُل نال پیار کائنی

٭٭٭
ونکی:سرائیکی شاعر
سیف اللہ خان سیفل

اصل ناں    محمدعبداللہ

قلمی ناں    سیف اللہ خاں سیفلؔ

جٖمنْ        1955ء

جاہ پتہ      خان گٖڑھ ڈومہ تحصیل علی پور ضلع مظفر گڑھ

سرائیکی زبان کوں مقبول عام بݨاوݨ وچ سرائیکی شاعریں دا حصہ سب توں زیادہ ہے ، ہزاراں سالاں دی لتاڑ پچھاڑ دے بعد اَحٖ سرائیکی زبان تے سرائیکی ادب کوں جیرھی نویں حیاتی ملی اے اوندی مبارکباد دے سب توں زیادہ حقدار وی اساݙے سرائیکی شاعر ہِن۔ اے حقیقت اے جو اَحٖ سرائیکی زبان وچ ٻہوں اعلیٰ تے اُچے معیار دی شاعری تھیندی پئی اے ، سرائیکی شاعری وچ مقبول عام درجہ عوامی شاعری کوں حاصل ہے ۔ سئیں سیف اللہ خان سیفل دی شاعری جتھاں سرائیکی ادب دی اساس اے ، اُتھاں لوکیں دے دِلیں دی ترجمان وی ہے۔

سیف اللہ خان سیفل دا ہک کریڈٹ اے وی ہے جو اُنہاں سرائیکی شاعری کوں عام کرݨ وچ اہم کردار ادا کیتے ، سیفل خان سیفل سرائیکی وسیب دا شاعر اے جئیں آڈیو کیسٹ وچ اپݨا کلام ریکارڈ کرائے ۔ ایں ویلے تک اُنہاندی شاعری تے مشتمل انہاندی اپݨی آواز وچ کئی درجن آڈیو والیم پورے سرائیکستان وچ شہرت دیاں دھماں مچا ݙتن ، سیفل خان دے ایں عمل نال سرائیکی ماء ٻولی دے ودھارے دا پندھ اڳونہاں تھئے تے سرائیکی ادب دا ڈھیر فیدہ تھئے میں انہاں کوں مبارکباد آہداں۔

اپݨے وسیب ، اپݨی مٹی اَتے اپݨی ماء دھرتی نال محبت کرݨ آلے سیف اللہ خان سیفل15اکتوبر 1955ء سیت پور وچ امیر بخش خان گوپانگ دے گھر پیدا تھئے ، تعلیم حاصل کرݨ دے بعد 1976ء وچ شاعری شروع کیتی تے شاعری دا اُستاد سئیں سید غلام اکبر شاہ آزاد کوں بݨایا ۔ ایں ویلے تک اُنہاندے درجن توں ودھ کتاباں تے کتابچے شائع تھی چُکن ، سیفل خان دی شاعری بارے تبصرہ ایں واسطے نی کیتا جو خوشبو اپݨا تعارف آپ ہوندی اے ۔

## '''حوالہ'''
·        معروف سرائیکی دانشور سئیں ظہور دھریجہ دی کتاب سرائیکی قلم قبلیہ وچوں چوݨ

غزل

حاتم بنْ سوالی بٖیٹھاں

ڈٖو ہتھیں میں خالی بٖیٹھاں

دل دیوچ ہے گھپ اندھارا

یاد دے ڈٖیوے بٖالی بٖیٹھاں

من ہا اپنْاں میلا برتن

ہنجوں نال اگھالی بٖیٹھاں

سجھ دی اکھ اچ اکھیں پا کے

دل دیاں اکھیں بھالی بٖیٹھاں

ہتھیں پا کے پیار دا تیشہ

پتھر دا دل ڈٖالی بٖیٹھاں

سیفلؔ میکوں فخر وڈٖا ہے

عشق نگر دا والی بٖیٹھاں

٭٭٭
نواز جاوید

اصل ناں    محمدنواز

قلمی ناں    نواز ؔجاوید

جٖمنْ        1955ء

جاہ پتہ     مکان نمبر87اے بلاک نمبر18فرید آباد کالونی ڈیرہ غازیخاں

نوازؔ جاوید ڈیرہ غازی خاں دے صاحبِ کتاب شاعر ہن ۔کجھ عرصہ پہلے فالج دے چنگل اچ آئے ہوئے ہن۔انہاں اپنْے خط اچ لکھئے جو ہُنْ کجھ لکھنْ پڑھنْ دے قابل تھی گٖیا ہاں۔اللہ تعالیٰ انہاں کوں ایں مرض توںمکمل نجات ڈٖیوے۔آمین۔

### غزل
وقت اوکھے گزار بٖیٹھے ہیں

قرض سارے اتار بٖیٹھے ہیں

جیتی بازی کوں ہار بٖیٹھے ہیں

سب کشالے سہار بٖیٹھے ہیں

ساریں گٖالھیں کوں کنڈ دے پچھوں سٹ

ہاں دے گوشے کوں ٹھار بٖیٹھے ہیں

رکھ تے سینے تے صبر دیاں سلھیں

نویاں کندھاں اسار بٖیٹھے ہیں

سادیاں اکھیں توں نیر وہندے ہن

لوک اَہدن وسار بٖیٹھے ہیں

سہنْے پوسن نوازؔ سب گھاٹے

کر جو نینہ دا وپار بٖیٹھے ہیں
مشتاق احمد تنویر

اصل ناں    حافظ مشتاق احمد

تخلص       تنویرؔ

ڄمݨ        1956ء

جاہ پتہ      خیر پور ٹامیوالی۔بہاولپور

### نمونہ کلام
؎کئی نینگر ہیر سیال بݨے تاں ڳالھ بݨے

کئی سسی وانگ مثال بݨے تاں ڳالھ بݨے

اڄ سوہݨی کچے گھڑے تے ٹھل سڳدی ہے 

ڳبھرو وی مینہوال بݨے تاں ڳالھ جے

؎غوطے کھاندی کشتی کوں ساحل ملے

قافلے کوں آپݨی منزل ملے

نفرتاں دے چاقو کلکائی ودن

لوک اکثر پیار دے قاتل ملے

ملدے ہن تنویرؔ غم وی ایں طرح

ڳوریاں ڳلہاں تے جیویں تل ملے

٭٭٭
تنویر سحر

تنویر احمد خان سحر 22 دسمبر 1954 ء کوں عبدالمجید خان یوسفزئی دے گھر احمد پور شرقیہ اچ جٖمئے ۔ اسلامیات ، تاریخ اچ ایم اے کیتا تے بنک اچ ملازمت اختیار کر گھدی ۔ 1970 ء اچ شاعری شروع کیتی ۔ نقوی احمد پوری مرحوم دی شاگردی اختیار کیتی ۔ تاریاں بھریا آسمان انہاں دی ہِکا تصنیف ہے۔

اصل ناں    تنویر احمد

قلمی ناں    تنویر سحرؔ

جٖمنْ        1956ء

جاہ پتہ      50سرور شاہ احمد پور شرقیہ

تنویر سحرؔ منفرد لب و لہجے دے شاعر ہن خاص طور تے غزل بٖہوں ای سوہنْی لکھدن۔آپ دا نمونہ کلام حاضر ہے۔

### غزل
لال پھُلّاں دی قطاریں دی طرح

زخم ہن تن تے انگاریں دی طرح

گزریاں گٖالھیں تاں بٖہوں یاد آندین

رات دے بکھرے ستاریں دی طرح

اگٖلی رُت وچ میکوں گٖل لیسی ضرور

کوئی تاں بے لوث یاریں دی طرح

جیڑھا کجھ آہدوں رکھیندن دل دیوچ

کندھاں ہن بے لوث یاریں دی طرح

دور رہسوں اساں تنویرِ سحرؔ

وہندے دریا دے کناریں دی طرح
ملک وارث نائچ

اصل ناں    ملک وارث نائچ

تخلص       وارثؔ

جٖمنْ        1956ء

جاہ پتہ      پراراں شریف۔امین آباد تحصیل لیاقت پورضلع رحیم یار خاں

ملک وارثؔ نائچ دا تعلق تحصیل لیاقت پور نال ہے۔اجٖکل آپ سرائیکی دے نویں حروفِ تہجی ایجاد کریندے پَین،اللہ سئیں انہاں کوں ایں کم اچ کامیاب کرے۔صاف ستھری تے کومل لفظیں دی شاعر کریندن۔

### غزل
چھڑا میڈٖے دل دا دوا نی پیا تھیندا

بٖیا ناں تاں دنیا تے کیا نی پیا تھیندا

کھڑے انتظار اچ محبت دا مجرم

حکم کئی سزا دا عطا نی پیا تھیندا

کراں یاد پل پل زیارت دے کیتے

میڈٖے کیتے او ڈٖینہ ولا نی پیا تھیندا

اوئیں تاں منینداں ہے لجٖپال جانی

فقط نال میڈٖے نبھا نی پیا تھیندا

کڈٖاں تونْیں وارثؔ امیدیں تے جیوے

سجٖنْ توں تاں وعدہ وفا نی پیا تھیندا
وسیم ممتاز

اصل ناں    وسیم الدین ممتاز

قلمی ناں    وسیم ؔممتاز

جٖمنْ        1956ء

جاہ پتہ      گلشن کریم کالونی۔ڈسٹرکٹ جیل روڈ ملتان

وسیم ممتازؔ اپنْے عہد دے معروف شاعر ممتاز العیشی مرحوم دے فرزند ہن۔پیشہ وکالت نال تعلق ہے۔من بھانونْی شخصیت تے خوش مزاج طبیعت دے مالک ہن ، اردو تے سرائیکی ڈٖوہاں زباناں وچ شاعری کریندن۔

### نمونہ کلام
؎توں اپنْے آپ کوں بھل ویسیں

جے پیار کریسیں رُل ویسیں

توں قطرہ ہیں دریا وچ ڈھہہ

ہُن جُز ہیں ول تھی کل ویسیں

؎ ڈٖیکھاں جے تیڈٖا مکھڑا تاں ہے سوجھلا ڈٖینہ دا

جے زلف کوں تَکّاں تاں ڈِٖسے رات مکمل

٭٭٭
شوذب کاظمی

اصل ناں    فضل عباس

قلمی ناں    شوذبؔ کاظمی

جٖمنْ        1958ء

جاہ پتہ      522/IVایکس ای ایکس صدیقیہ روڈ گلگشت ۔ملتان

### نمونہ کلام
؎اتھ کیا ڈٖساواں کیا کیا ڈھولنْ عذاب تھی گٖئے

ڈٖو حرفی گٖالھ اے ہے جیونْ عذاب تھی گٖئے

بھانبھڑ غضب دے بٖلدن،کئی کوک نئیں نکلدی

ڈٖسکار ہے لباں تے پھتکنْ عذاب تھی گٖئے

شوذبؔ دا ساہ وی آخر ،اجٖ بٖول پئے بدن توں

پکھی دا آلھنْے وچ رہونْ عذاب تھی گٖئے

٭٭٭
سلیم اختر ندیم

اصل ناں    سلیم اختر

تخلص       ندیمؔ

جٖمنْ        1958ء

جاہ پتہ      بالمقابل ناز سینما ۔حسنین چوک لیہ

### غزل
کجھ وی تھئے وت وی وفا دی لَو جگٖیندا رہ گٖیاں

میں تاں پتھراں نال وی یاری نبھیندا رہ گٖیاں

ہُنْ تائیں اکھ بھال کے بٖیٹھا ہاں تیڈٖی بھال وچ

میں تیڈٖی یاداں دے دروازے کھلیندا رہ گٖیاں

حرف جتنے میں لکھئے ہن او اندھاری چٹ گٖئی

میں ایویں ریتاں اُتے اکھر مریندا رہ گٖیاں

میں جھیاں وی سخت جاں کوئی نہ ہوسی شہر وچ

میں ڈٖکھاں دی جنج  وچ جھمراں مریندا رہ گٖیاں

زندگی دی قبر دا کتبہ میکوں اَہدن ندیمؔ

چپ دے لہجے وچ وی میں اکثر بٖولیندا رہ گٖیاں

٭٭٭
منظوراحمد ہمدم

اصل ناں    منظور احمد

تخلص       ہمدمؔ

جٖمنْ        1959ء

جاہ پتہ      ہتھیجی تحصیل حاصل پور

؎قلم رکھ تے میں کاغذ تے بٖیٹھا سوچاں جو کیا لکھاں

میں اپنْاں کوئی خط لکھاں یا دلبر دی ادا لکھاں

اُٹھے جو درد دل دیوچ اوں دل کوں مل دوا ویندے

جیڑھا دل درد بنْ ونجٖے اوں دل دی کیا دوا لکھاں

٭٭٭
ندیم سمیجو

ندیم سیمیجوضلع رحیم یارخان دی معروف علمی تے ادبی شخصیت ہن ۔ انہاں دا اصل ناں اللہ ݙتہ ہے ، 1953ء کوں اللہ آباد ( تحصیل لیاقت پور ) دے نیڑے وستی کوٹلہ نواب اچ حاجی احمد بخش دے گھر پیدا تھئے ۔ندیم سمیجو ابتدائی تعلیم گورنمنٹ ورود سکول وستی نباہو شاہ ، میٹرک گورنمنٹ سکینڈری سکول اللہ آباد توں جݙاں جو ایم اے ایجوکیشن دی ڈگری پنجاب یونیورسٹی لاہور توں حاصل کیتی ۔ ندیم سمیجو 1972 ء کوں محکمہ تعلیم اچ بطور استاد بھرتی تھئے تے 41 سال تئیں تدریسی خدمات سر انجام ݙیوݨ دے بعد 2013ء کوں گورنمنٹ سکینڈری سکول امین آباد توں بطور ہیڈ ماسٹر ریٹائرڈ تھئے۔ ندیم سمجیو ٻلپݨ توں ای ادبی ذوق دے حامل ہن۔ انہاں دیاں ݙو کتاباں ’’ڳوجھی تے سنبھل واݨ ‘‘ چھپ چکین ۔ 

اصل ناں    اللہ ڈٖتہ

قلمی ناں    ندیم ؔسمیجو

جٖمنْ        1955ء

جاہ پتہ      امین آباد تحصیل لیاقت پور ضلع رحیم یار خاں

ندیمؔ سمیجو (صدر سانجھ سرائیکی)ضلع رحیم یار خاں دے مہاندرے سرائیکی شاعر ہن۔شعری اصناف اچوں نظم تے غزل انہاندیاں پسندیدہ اصناف ہن۔آپ دا نمونہ کلام حاضر ہے!

### غزل
بے دردیں کوں درد سنْاوے دل وی کتنا پاگٖل ہے

اسمانیں کوں ٹاکیاں لاوے دل وی کتنا پاگٖل ہے

ڈٖکھ نگری وچ رہندا ہے پر سولیں توں بے بھلما تھی

سوچیں دے ست ماڑ بنْاوے دل وی کتنا پاگٖل ہے

جو بے خینسا تھی سم ویندے ساکوں اوں بیدرد دے کانْ

ساری ساری رات جگٖاوے دل وی کتنا پاگٖل ہے

آپ سہاپ سہاوے کملا، آپ مناوے بے وس تھی

زور آور نال زور ازماوے دل وی کتنا پاگٖل ہے

ہجر اندھارا مکنْے اوڑک تھیسے سوجھل وصل ندیمؔ

روز دا میکوں بھیں بھیں لاوے دل وی کتنا پاگٖل ہے

؎مونجٖھ وکھوہے خوف کھپارے ہن ساڈٖی جیداد

ساڈٖی ساری کھٹی سنجی وپرے تے وسواس
ممتاز احمد زاہد

اصل ناں    ملک ممتاز احمد

تخلص       زاہدؔ

جٖمنْ        1954ء

جاہ پتہ      واہی حسین ڈاکخانہ نورپور نورنگاضلع بہاولپور

ممتاز احمد زاہدؔ جوان جذبیں دا شاعر ہے۔ایندی شاعری وچ محبوب دے ملنْ دی سک تے تانگھ طلب فالاں پیندی نظر آندی ہے۔ہک غزل دا مطلع ڈٖیکھو!

### غزل
توڑے جو بھا دا دریا ہے ،مگر ہُنْ پار کرنْاں ہے

میکوں شاعری دیوچ ہُنْ قوم کوں بیدار کرنْاں ہے

فقط ایں واسطے ڈٖینداں خودی دا درس میں تیکوں

تیکوں ہُنْ انقلاباں واسطے وی پیار کرنْاں ہے

غلامی کئی جو صدیاں دی،بھلی ہک روز آزادی

میکوں اعلان اے آکے سرِبازار کرنْاں ہے

صدا حق دی تشدّد وچ دبائی ونجٖ نہیں سگٖدی

میکوں ہر حال وچ جذبات دا اظہار کرنْاں ہے

اکھیسے رو تے زاہدؔـــ دی قبر تے آکے دوشیزہ

میکوں مرحوم دا بٖس آخری دیدار کرنْاں ہے
مجبور تونسوی

اصل ناں    ریاض احمد

قلمی ناں    مجبور ؔتونسوی

ڄمݨ        1960ء

جاہ پتہ      تونسہ شریف ضلع ڈیرہ غازی خاں

مجبوؔر تونسوی مٹھے تے من موہݨے لہجے دا شاعر ہے۔سادہ لفظیں دی پُر اثر شاعری کریندے۔

### غزل دے کجھ اشعار
؎خود نمائی اندھا کیتے شہر وچ ہر شخص کوں

احتیاطاََ سڑک دا پاسہ گھدا کر شام کوں

توں یکا مغرور بݨ کے نہ ریہا کر دوستا!

غور کر کے کہیں ݙیہاڑے سجھ ݙٹھا کر شام کوں

او کݙاں اَئے شہر وچ یا او کتھاں ملئے تیکوں

اے میݙے مجبورؔ دل توں نہ پھریا کر شام کوں

؎پردیس وچ طوطا جدائی سہوے جو نہ میں کیا کراں

پنجرے دیوچ چوری سٹاں کھاوے جو نہ میں کیا کراں

سوہݨے جھئیں کجھ ہار کڈھ چولا سوائمی شوق دا

چولا پسندیدہ سڄݨ پاوے جو نہ میں کیا کراں

٭٭٭
تنویر شاہد محمد زئی

اصل ناں    محمد تنویر اختر

قلمی ناں    تنویر ؔشاہد

جٖمنْ        1960ء

جاہ پتہ       دائرہ دین پناہ ،تحصیل کوٹ ادو

تنویر ؔشاہد محمد زئی دا تعلق کشفی ملتانی دے آبائی قصبے دائرہ دین پناہ نال ہے۔آپ سرائیکی دے معروف شاعرتے نثر نگار ہن۔نمونہ کلام حاضر ہے!

### غزل
وستی دے سب منظر جاگٖن ول وی رات نہ مکے

جاگٖن والے اکثر جاگٖن ول وی رات نہ مکے

اساں اندھے ،اساں ڈٖورے،اساں ازلوں گونگے

توڑے جتنا ان پھرجاگٖن ول وی رات نہ مکے

اپنْے تن تے شیشے ویہڑی ایں وستی دے واسی

ہتھ وچ چا کے پتھرجاگٖن ول وی رات نہ مکے

ایں وستی دی ریت دے ذرے اسماناں دے تارے

پاکے سجھ دی چادرجاگٖن ول وی رات نہ مکے

ول ہک واری چڑھدا ڈٖٹھے کالا سجھ تنویرؔ

توڑے ہنج دے لشکر جاگٖن ول وی رات نہ مکے
محمد اقبال بہاول

اصل ناں    محمد اقبال

تخلص       بہلولؔ

جٖمنْ        1960ء

جاہ پتہ      وستی حمائتیاں۔ضلع بہاولپور

### نمونہ کلام
؎درد دی دلبر ڈٖتی واہ ڈٖات ہے

رات ڈٖینہ جیڑا ڈٖکھاں دے وات ہے

میں حیاتی اوندے نانویں لا ڈٖتی

جَیں نہ بخشی وصل دی ہک رات ہے

عشق وی بے پیر ہے بہلولؔ سئیں

حسن وی بے تات ہے بے ذات ہے

؎چندر چوڈٖی دا وی اجٖ اَہدا کھڑے

خوب تر چہرہ ہے تیڈٖے یار دا

میکوں نئیں بہلول تلواریں دے پھٹ

میں کُٹھا ہویاں کجل دی دھار دا

٭٭٭
عطاء اللہ اختر

اصل ناں    عطاء اللہ

تخلص       اخترؔ

جٖمنْ        1960ء

جاہ پتہ      قصبہ خانو خیل۔تحصیل پہاڑ پور ضلع ڈیرہ اسماعیل خاں

### نمونہ کلام
؎اجٖاں تونْیں اوندے در تے میں قاصد کوں بھجٖیندا ہاں

متاں محسن منی پووے ودا منتاں کریندا ہاں

ستم سارے زمانے دے میں سر اپنْے تے چئی بٖیٹھاں

کہانْی دل دے درداں دی فقط اوکوں سنْیندا ہاں

٭٭٭
شکیل پتافی

اصل ناں    محمد شکیل

قلمی ناں    شکیلؔ پتافی

جٖمنْ        1961ء

جاہ پتہ      وارڈ نمبر 3کوٹ مٹھن ضلع راجن پور

حضرت خواجہ فرید دی نگری دا واسی شکیلؔ پتافی منفرد لبٖ و لہجے دا شاعر ہے نثر نگاری ہووے تے بھانویں شاعری آپ دا طرزِ بیان واضع تے خوبصورت ہوندے۔

### غزل دا نمونہ
؎کلہیپا روگٖ بنْ تے زندگی دوزخ بنْا ڈیسٖی

اگٖوں جانی تیڈٖی مرضی میڈٖا کم اے ڈٖسا ڈٖیونْ

اکھیں وسدین پر ایں واری بدن دیاں درونک پِن کندھاں

مگر آیا نی کئی ڈھہندے بدن کوں آسرا ڈٖیونْ

؎کہیں ویلے تاں یار تنہائی دا ڈٖر محسوس کر

رل گزارنْ دے او ویلے یاد کر محسوس کر

او تیڈٖے وعدے ملنْ دے او تیڈٖا خط چھیکڑی

یار کہیں دی تانگھ دا کجھ تاں اثر محسوس کر

٭٭٭
عباس ملک

اصل ناں    غلام عباس

قلمی ناں    عباس ؔملک

جٖمنْ        1962ء

جاہ پتہ      موضع ٹھٹھی کھہاوڑاںنزد قاسم بیلہ ملتان

عباسؔ ملک دا شمار ملتان دے نامور شاعراں وچ تھیندے ۔سرائیکی شاعری دے نال نال اردو شاعری وی کریندن۔سئیں اللہ بخش یاد دے شاگرد ہن تہوں علم عروض دے اصولاں مطابق صاف ستھری شاعری کریندن تے لفظاں دا صوتی توازن ہر ممکن قائم رکھدن۔نمونہ کلام۔

### غزل
اوکھے تے بھانویں سوکھے ڈٖینہ ہن گزردے ویندن

سانول کوں ساڈٖے گھر دے رستے وسردے ویندن

کڈاں توں آ رہیسیں مدت دے روندیاں کوں

بٖالاں دے وانگ سک دے جذبے مچھردے ویندن

حیران تھی کے کلہا کندھی تے ڈہدا بیٹھاں

بنْ نانگ میڈٖے سنگتی پانْی تے تردے ویندن

ایں شہر ول نہ آسوں ، توبہ مجال ساڈی

جتھ کر تے لوک گٖالھیںچِٹے مکردے ویندن

عباسؔ او نی آیا اج وی تاں کل دے ونگوں

رو رو تے سجھ لہایم ، تارے اُبھردے ویندن
امیرالدین صابر

اصل ناں    امیرالدین

تخلص       صابرؔ

ڄمݨ        1962ء

جاہ پتہ      مظفر ڳڑھ شہر

امیرالدین صابرؔیکم دسمبر1962ء کوں مظفر ڳڑھ دی ہک  وستی وچ پیدا تھئے،ایف اے تک تعلیم حاصل کیتی۔توڑے جو آپ دی مادری زبان پنجابی ہئی پر اوہ سرائیکی وچ یاد گار شاعری کر ڳین۔انہاں دے بٖہوں سارے اشعار اڄ وی زبان زدِعام ہن۔صابرؔ مرݨ دے ݙا دا جوان نہ ہا پر افسوس جو اوہ جوانی وچ ای لقمہ اجل بݨ ڳیا۔

### نمونہ کلام
؎فرشتے شان والے ہن مگر اسمان اُچّا ہے

اساں انسان ہیں یارو اساݙا شان اُچّا ہے

ہے میݙے پتر دی خواہش جو کھیݙاں نال تاریں دے

میں تارے تاں لہا آندا مگر اسمان اُچّا ہے

تو فتویٰ تاں پیا ݙیندیں مگر اے سوچ گھن مفتی

تیݙی اے دار جھکی ہے میݙا ایمان اُچّا ہے

٭٭٭
ریاض فاروق بزدار

اصل ناں    ریاض احمد خان 

قلمی ناں    ریاض فاروق بزدار

جٖمنْ        1963ء

جاہ پتہ      وستی بزدار تحصیل تونسہ شریف

ریاض فاروق جوان جذبیں دا شاعر ہے۔اوندی شاعری وچ اوندے وسیب دے ڈٖکھ درد تے محرومیں دی جھلک ملدی ہے۔نمونہ کلام!

### غزل
سورج دی شعا تیڈٖا بدن ہے

چن شعلہ نما تیڈٖا بدن ہے

روح رقص کرے ڈٖیکھ کے تیکوں

فطرت دی عطا تیڈٖا بدن ہے

ہر تیر جگر چیر کے رکھ گٖئے

بسمل دی صدا تیڈٖا بدن ہے

ہر سوچ تیڈٖے در دی گدا ہے

سوچیں دی رضا تیڈٖا بدن ہے

کوئی چیز نسے منگدے خدا توں

جیونْ دی ہے چس نال تیڈٖے چن

سک سانگ سدا تیڈٖا بدن ہے

جیونْ دی ادا تیڈٖا بدن ہے
جمیل بے تاب

اصل ناں    جمیل احمد

تخلص       بے تابؔ

جٖمنْ        1963ء

جاہ پتہ      قصبہ خانو خیل ضلع ڈیرہ اسماعیل خان

جمیل بے تابؔ ڈیرہ اسماعیل خان دے شمالی علاقہ قصبہ خانو خیل دے وسنیک ہن۔نصیر سرمد ؔدے ناں آلے شاگرد ہن۔

### نمونہ کلام
؎اے روز سوہنْیاں دے میل میلے آباد رہون تے شاد رہون

حسین رُتیں جوان ویلے آباد رہون تے شاد رہون

کرینہ کریٹے میڈٖے وطن دے بسنت موسم ایں انجمن دے

عناب بٖیریں غلاب ڈٖیلھے آباد رہون تے شاد رہون

٭٭٭
منشی منظور

اصل ناں    منظور حسین

قلمی ناں    منشی منظورؔ

ڄمݨ        1963ء

جاہ پتہ      لیہ شہر

منشی منظور ؔدا تعلق تھل دے شہر لیہ نال ہے۔آپ دی شاعری وچ درد ،ہجر فراق تے مونجھ مونجھاری دی جھلک نمایاں نظر آندی ہے۔

### نمونہ کلام
؎ذرا اوندی ادا ݙیکھو او کتنا بے وفا تھی ڳئے

سبھے وعدے سبھے قسماں بھلا کے او گزر ویندے

میں سمجھا ہا میݙے نزدیک آ کے سینے لڳ ویسی

غضب تاں اے ہے جو نزدیک آکے او گزر ویندے

؎سڄݨ مجبور لوکاں کوں ستاوݨ ٹھیک نئیں ہوندا

تے کہیں دی بے کسی تے مسکراوݨ ٹھیک نئیں ہوندا

اساں تَیں کِن فقط دیدار منگدے ہیں

فقیراں کوں کݙی خالی ولاوݨ ٹھیک نئیں ہوندا

٭٭٭
حق نواز خرم

اصل ناں    حقنواز

تخلص       خرمؔ

جٖمنْ        1963ء

جاہ پتہ      وستی لٹکراں۔مظفرگٖڑھ

حقنواز خرم مظفرگٖڑھ دا نفیس جسامت نوجوان شاعر ہے۔میل ملاپ تے دوستانہ تعلقات بٖہوں دور دور تائیں ہن۔کیوں جو خرم ہک مخلص ،ملنْ سار تے یاریں دا یار بٖیلی ہے۔اردو تے سرائیکی ڈٖوہاں زباناں وچ شاعری کریندے۔نمونہ کلام!

### غزل
ایویں دل دیوچ ڈٖکھ پلیساں میں جانی

سدا خط تہاڈٖو لکھیساں میں جانی

ایہا عرض ہتھ جوڑ اَہدا پیا ہاں

تیڈٖے گیت جگٖ کوں سنْیساں میں جانی

ہے حسرت ایہا جو جوانی ہنڈھاویں

کڈٖاہیں نہ تیکوں بھلیساں میں جانی

ایں تھل دے جنگل وچ سڈٖا قیس خود کوں

کُڑنگھا بدن دا گھلیساں میں جانی

خرمؔ آخری دم تئیں عشق دیوچ

سدا تیر ہاں تے جھلیساں میں جانی
ریاض قیصرؔ قیصرانْی

اصل ناں    ریاض احمد

قلمی ناں    ریاض قیصرؔ قیصرانْی

جٖمنْ        1963ء

جاہ پتہ      مکان نمبر0/32محلہ عید گاہ شمالی۔لیہ

ریاض قیصرؔ قیصرانْی لیہ دے سر کڈھویں شاعر ہن۔آپ ظلم و استبداد ے خلاف احتجاج کریندے ہوئے نظر آندن۔

### نمونہ کلام
؎تمنا سوجھلے دی جے کریسو تاں سحر تھیسی

درندیں دے جگر جیکر چِریسو تاں سحر تھیسی

اساڈٖا خون پئے ظالم غذا دے طور تے پیندن

انہاں کوں زہر دے ساغر پلیسو تاں سحر تھیسی

غزل

پئے گٖیاں بٖئے دے وس نماشاں کوں

کوئی نکھڑے نہ بٖس نماشاں کوں

ڈٖینہ گزاریو چناب دی منْ تے

ہُنْ تاں ٹبٖیاں تے وس نماشاں کوں

کہیں نہ کہیں ویلے آ نکلدا ہا

یاد آندی جو ہس نماشاں کوں

بٖاجھ تیڈٖے تاں شب گزارن دی

کون کھاندا ہے کس نماشاں کوں

اساں پاندھی ہیں پیار دے قیصرؔ

ہجر دے راہ نہ ڈٖس نماشاں کوں

٭٭٭
موسیٰ کلیم

اصل ناں    ۔۔۔۔۔

قلمی ناں    موسیٰ کلیم ؔ

جٖمنْ        1963ء

جاہ پتہ      بٖیٹ گجی ۔ضلع لیہ

### نمونہ کلام
بھوئیں فلک دے درمیاں دنیا اُتے

ہے قیامت دا سماں دنیا اُتے

ساڈٖی ہنجھ دے بالمقابل محترم

کیا بحر ہے بے کراں دنیا اُتے

جبر دی کیا انتہا آکھی ونجٖے

ڈھہہ پیا ہے آسماں دنیا اُتے

رات دا منظر قیامت آکھ گٖئے

سوجھلے دے رازداں دنیا اُتے

ظلم دے ہر سلسلے دے روبرو

صبر دی ہے داستاں دنیا اُتے

؎سِم پووے ہستی دا دریا کئی نظارا ڈٖے ونجٖے

تسے صحرا کوں سمندر دا سہارا ڈٖے ونجٖے

گھر اساڈٖا ہک زمانے توں اندھارے وات ہے

کئی مفکر علم دا روشن ستارا ڈٖے ونجٖے

ساری وستی نندر توں بیدار تھی ول سم گٖئی

ہے تمنا وقت دا والی بٖلارا ڈٖے ونجٖے

٭٭٭
عبدالرحمن اختر

اصل ناں    عبدالرحمن

تخلص       اخترؔ

جٖمنْ        1964ء

جاہ پتہ      قصبہ گجرات ضلع مظفر گٖڑھ

عبدالرحمن اخترؔ صاحبِ کتاب شاعر ہے۔شاعری دیاں ساریاں صنفاں لکھدے۔سئیں عاشقؔ کھنڈویہ دا ناں آلا شاگرد ہے۔نمونہ کلام ملاحظہ کرو!

### غزل
کتھاں منزل کتھاں توں میں کتھاں اے غم کشالے ہن

اجٖاںصحرا دے پندھ کرنْن توڑے پیریں تے چھالے ہن

اجٖاں تریہہ کوں وی تر کرنْے جگر دا خون ڈٖے ڈٖے کے

میڈٖی وستی دے بٖالیں ہتھ اجٖنْ خالی پیالے ہن

کنڈورانْے بدن تیں ہر دفعہ ہر ضرب کاری ہے

اے روہ دیاں تڑکدیاں دُھپاں یا سیکر سرد پالے ہن

اساں قیدی ہیں انج انج ذات پاتی کوٹ دے اندر

ساڈٖیاں سوچاں جوالیاں ہن ،ساڈٖے جُثے جَوالے ہن

پہاڑیں وانگ ہے سینہ سمندر سوچ وی رکھدن

ایہو جھئیں شاہ سواریں دے کئی جعفر سبٖالے ہیں

توں جیجھاں وی ہویں اخترؔ ہکو جھاں تاں نظردا ہیں

جے او مور ہن تاں کیا تھی پئے انہیں دے پیر کالے ہن

؎زمانہ کرب دا موجب زمانہ بے وفا یارو

کوئی سمجھے یا نہ سمجھے ودا ڈٖینداں دعا یارو

کوئی آرام کھس گھندے ، کوئی نندراں ونجٖا ڈٖیندے

خدا دی پاک دھرتی تے ودا گِٖنْداں خدا یارو
فیض فریدی

قلمی ناں    فیضؔ فریدی

جٖمنْ        1965ء

جاہ پتہ      ٹھٹھہ گرمانی (سنانواں)تحصیل کوٹ اد و ضلع مظفرگڑھ

شعری مجموعہ ’’بٖیٹ تے بٖیلا‘‘دے خالق فیض فریدی دا تعلق نواب مشتاق گرمانْی (مرحوم) دے قصبہ ٹھٹھہ گرمانْی نال ہے۔آپ بااصول ،سنجیدہ مزاج تے من بھانونْی طبیعت دے مالک ہن۔انہاندی شاعری وچ وسیب دے سارے منظر سامنْے آ ویندن۔

### نمونہ کلام!
؎موسم چیتر بہار دے اندر جیکر لوک اُڈٖاوے تتلی

اپنْے گھر دا ستریا سنوریا سارا ڈٖاج ڈٖکھاوے تتلی

جئیں ڈٖینہ توں سردار حسن دا باغ دیوچ نہ سیر کوں آویں

سارا ڈٖینہ بٖس تیڈٖی یاد اچ رو رو نیر وہاوے تتلی
غلام مصطفیٰ عاصی

اصل ناں    غلام مصطفیٰ

تخلص       عاصیؔ

جٖمنْ        1964ء

جاہ پتہ      وستی مرالی تحصیل شجاع آباد

### غزل
تیڈٖے بغیر ساڈٖی سکھ دی گزار کائنی

سکھ تے سکون کھس گٖئیں دل کوں قرار کائنی

چوڈٖی دے چندر وانگوں میکوں نظر دا بٖیٹھیں

اجٖاں تاں میڈٖا چن تئیں کیتا سنگھار کائنی

ڈٖاڈھے کوں ڈٖیکھ نوّ تے ہر کئی سلام کرے

ہینْیں دا جگٖ تے کئی وی عزت وقار کائنی

توں جو لڈٖا گٖئیں جھوکاںرونْق چمن دی مُک گٖئی

تیڈٖے بغیر سوہنْاں باغ اچ بہار کائنی

غیراں دے کول کھڑ کے جیڑھے تئیں بٖول بٖولئے

عاصیؔ او بٖول تیڈٖے ڈٖتے وسار کائنی
شاکرؔ علوی

اصل ناں    نذیر احمد

قلمی ناں    شاکرؔ علوی

ڄمݨ        1964ء

جاہ پتہ      میلسی ضلع وہاڑی

### نمونہ کلام
؎رُت پئی آندی ہے کول ٻہوݨ دی

رُٹھڑے سڄݨاں کوں ہُݨ مناوݨ دی

دل اکھیندا پئے اڄ ضرور آسن

وا پئی گھلدی ہے ٹھڈڑی ساوݨ دی

میں آ پہنچا ہاں در دے ویلک تئیں

توں وی سوچیں ہا جھات پاوݨ دی

چھوڑ ونڄݨ دی بٖہوں سوچیندا ہیں

کئی تاں سوچیں ہا چن مناوݨ دی

٭٭٭
رضوانہ تبسم درّانی

اصل ناں    رضوانہ کوثر درّانی

تخلص       تبسم ؔ

جٖمنْ        1965ء

جاہ پتہ      جلیل آباد کالونی ،فلیٹ نمبر 3 خان فلیٹ ملتان

رضوانہ تبسمؔ درّانی ملتان دی نمائندہ شاعرہ ہن شاعری دے نال نال نثر وی لکھدین۔خاص طور تے افسانہ بٖہوں ای سوہنْاں لکھدین۔نمونہ کلام!

### غزل
اے جیونْ دا قرضہ ادا کیویں تھیسی

میڈٖی معاف ڈٖیکھاں خطا کیویں تھیسی

میں سوچاں توں اوکوں جدا کر تاں چھوڑاں

مگر میڈٖے دل توں جدا کیویں تھیسی

جو دارو ہا میڈٖا اوہو درد بنْ گٖئے

میڈٖے درد دی ہُنْ دوا کیویں تھیسی

الا وی نہ بھاندا تھیا جیکوں میڈٖا

بھلا اوندا میڈٖا نبھا کیویں تھیسی

تبسمؔ جو منگتی ہے لجٖپال در دی

بٖیا کہیں دے در دی گدا کیویں تھیسی
مقصود فنا ظفری

اصل ناں    مقصود احمد

قلمی ناں    مقصود فنا ظفری

جٖمنْ        1967ء

جاہ پتہ      ڈیرہ اسماعیل خان

### نمونہ کلام
؎میں مسافر چار ڈٖینہ دا چھوڑ ڈٖیساں شہر کوں

لحظے لحظے میڈٖا ماہی توں ستاونْ چھوڑ ڈٖے

توں وی غیراں نال رل کے طعنے ڈٖیندا ہیں میکوں

میں جو چنگٖاں نہ ڈٖسیندا تاں الاونْ چھوڑ ڈٖے

٭٭٭
سحرسیال

اصل ناں    ثمینہ

قلمی ناں    سحرؔ سیال

جٖمنْ        1967ء

جاہ پتہ      تغلق روڈ ۔محلہ کوٹلہ تولے خان ملتان

### غزل
او تاں رنگ محل دی جٖائی ،میں وچ گٖوٹھ اسیراں

او تاں ہیر سیال کلہوکی ،میں تاں اجٖ دی ہیراں

ہار سنگھار دا موسم ساڈٖے ویہڑے وچ نئیں ڈھکیا

گٖاہنْیاں دی کیا گٖالھ کراں میںچولا لیر کتیراں

جیڑھا میکوں اندر دے سب بھید ڈٖساوے کھل تے

میں تاں منگتی کوٹ مٹھن تے روہی دا او پیراں

سارے بٖوہے بند تھی گٖئے ہن بٖول تے اپنْی بٖولی

آن سحرؔ میں اپنْے در تے آپے تھئی فقیراں
مقبول سمیجہ آبادی

اصل ناں    مقبٖول حسین

قلمی ناں    مقبول سمیجہ آبادی

جٖمنْ        1967ء

جاہ پتہ      سمیجہ آباد ۔پیراں غائب روڈ ملتان

### نمونہ کلام
؎جیڑھے ہتھ دے لکیراں وچ لکھئے ہوندن کڈٖاں مٹدن

مناونْ دی جے راہ ہوندی اساں در در تے کیوں رُلدے

؎اجٖ کئی یار اصل دا کائنی

ڈٖکھ دا سورج ڈھلدا کائنی

من پاپی کوں بٖہوں سمجھایم

سچ دی راہ تے چلدا کائنی

٭٭٭
فیضی بہاولپوری

اصل ناں    عبدالمالک شجرا 

قلمی ناں    فیضیؔ بہاولپوری

جٖمنْ        1968ء

جاہ پتہ      6/8مہاجر کالونی بغداد روڈ بہاولپور

### نمونہ کلام
مقدر دا چولا جو ہا لیرو لیراں

لہو نال تر تھئین ہتھ دیاں لکیراں

جو ہر ساہ شہ رگٖ تے خنجر پیا لگٖدے 

تیڈٖے بٖاجھ فیضیؔ میں کتنازہیراں

؎ذہن دے آسے پاسے غم دا جالا تھی گٖئے

تیڈٖی یاد دا صفحہ وی ہنْ کالا تھی گٖئے

وت لگٖدا پئے تیڈٖی یاد دا ساونْ آ گٖئے

اکھ ترم پئی ہے پپلیں توں پرنالا تھی گٖئے
بانو بلوچ

اصل ناں    سعیدہ بانو

قلمی ناں    بانوؔ بلوچ

جٖمنْ        1968ء

جاہ پتہ      لیہ شہر

### غزل
یاد یکدم جو اوندی آگٖئی اے

زخم ستڑے ولا جگٖا گٖئی اے

اے کئی لفظیں دے محض سودے نئیں

دل کوں دل دی زبان بھا گٖئی اے

چہرے کھل پئے گلاب دے وانگوں

جنتے جنتے تیڈٖی نگاہ گٖئی اے

ساڈٖا کیا ہے مہور تھیوے او

اپنْی رادھی دی بٖار چا گٖئی اے

دل مثال اے اوں چھت دے تھمبے دی

سوّی چٹ چٹ کے جیکوں کھا گٖئی اے

چندر بانوؔ لکا ڈٖتے خود کوں

زلف بدلی دے وانگ چھا گٖئی اے

٭٭٭
فدا ملتانی

فدا ملتانی

اصل ناں    فدا حسین

قلمی ناں    فدا ؔملتانی

جٖمنْ        1965ء

جاہ پتہ      بٖالمقابل عزیز ماڈل سکول مین روڈ شریف پورہ ملتان

فدا ملتانی ملتان دا سر کڈھواں نینگر شاعر ہے۔علم عروض  دے قواعد و ضوابط چنگٖی طرح جٖانْدے تہوں عروض دیاں غیر معروف تے مشکل ترین بحراں تے وی طبع آزمائی کر چکے۔فدا ملتانی ربڑاں توں پاک صاف ستھرے لفظاں دی شاعری کریندے۔

### نمونہ کلام
؎جو کھلے آونْی تیڈٖی تے تھی بے شول دروازہ

توں اجٖ دروازیاں دی بھیڑ وچ او گٖول دروازہ

فداؔ کتناں عجیب ہوندے کہیں دی تانگھ دا موسم

ہوا دینال کھل ول کے بھنیندے بھول دروازہ
تحسین یزدانی

اصل ناں    محمد افضل

قلمی ناں    تحسینؔ یزدانی

ڄمݨ        1967ء

جاہ پتہ      دفتر بزمِ ادب تحسین منزل مترو روڈ میلسی

تحسینؔ یزدانی دا تعلق میلسی نال ہے ۔اردو تے سرائیکی ݙوہاں زباناں وچ شاعری کریندن۔آپ دی خاص خوبی اے ہے جو آپ اپݨی شاعری وچ لفظیں کوں بے صوت نئیں کریندے۔نمونہ کلام!

غزل 

وسیندین دل تے تیر سوچاں

رویندین رت دے نیر سوچاں

میݙے توں کئی کئی سوال پچھدین

اے بݨ تے منکر نکیر سوچاں

ہے روٹی اوکھی غریب کیتے

امیر دیاں ہن امیر سوچاں

ہے عشق پنوں ،خیال سسی

دماغ رانجھا تے ہیر سوچاں

اے دل محبت دا باد شاہ ہے

تے ایندیاں ہن وزیر سوچاں
حنیف بلوچ نور شاہی

اصل ناں    محمد حنیف

قلمی ناں    حنیفؔ بلوچ

جٖمنْ        1968ء

جاہ پتہ      چاہ جٖنڈ والا موضع نور شاہ تحصیل کوٹ ادو

### غزل
سانول تھئے پردیس روانہ مونجھاں مار مکایا

روندیں ساڈٖی عمراں گزری ہک پل چین نہ آیا

بٖیٹ دی منْ تے وُٹھے ونجٖ او چھوڑ کے میڈٖے تھل کوں

ایجھاں ونجٖ کے پکا تھی گٖئے ول نِس پھیرا پایا

وچ پردیس دے ونجٖ کے جانی اُکا بھل گٖئے ساکوں

یاد اوندی وچ رو رو اساں دامن روز پسایا

اتنا لاغر کر کے سٹ گٖئے حال کنوں بے حالاں 

ڈٖینہاں راتیں درد وچھوڑے میڈٖا خون سُکایا

میڈٖا کئی نئیں وارث ریہابے وارث تھی روواں

روندا ڈٖیکھ حنیفؔ کوں اجٖ تئیں کہیں نئیں آن رہایا

؎توں خوش ہیں وچ رقیباں دے میڈٖے سئیں حال کیا پچھدیں

میں اوکھا ہاں یا سوکھا ہاں میڈٖا لجٖپال کیا پچھدیں

کوئی وی رنج غیراں تے نہیں میکوں میڈٖا پنل

میڈٖا سجٖنْ اُجٖاڑی گٖئے میکوں ہر سال کیا پچھدیں

٭٭٭
شفیق آصف

اصل ناں    محمد شفیق

قلمی ناں    شفیق آصفؔ

ڄمݨ        1968ء

جاہ پتہ      لائف میݙیکوز نزد ریلوے کراسنگ مخدوم رشید روڈ ملتان

شفیق آصفؔ بنیادی طور تے اردو دا شاعر ہے لیکن پنجابی تے سرائیکی وچ وی شاعری کریندے۔شفیق آصف شاعراں ،ادیباں وچ اُٹھݨ بٖہݨ آلا شاعر ہے۔تہوں اوندے بٖہوں سارے سرائیکی شعراء نال دوستانہ تعلقات ہن۔جیندے نال اوں سرائیکی زبان دا اثر قبول کیتے تے سرائیکی وچ وی شاعری کریندے۔آپ دی سرائیکی غزل دی ونکی ݙیکھو!

### غزل
دل دی وستی آوے ماہی

سُتے سیت جڳاوے ماہی

تیݙے نال ہے خلقت ساری

میݙے نال خداوے ماہی

پیار پریت دا پاندھی بݨ کے

رُٹھے یار مناوے ماہی

سجٖݨ تے وت سجٖݨ ہوندن

دشمن نال نبھاوے ماہی

خوش پیا وسّیں شالا آصفؔ

منگاں روز دعاوے ماہی
نو بہار دولتانہ

اصل ناں    نو بہار

قلمی ناں    نو بہار دولتانہ

ڄمݨ        1969ء

جاہ پتہ      وستی کورائی بلوچ ڈاکخانہ حاجی پورتحصیل کبیر والا ضلع خانیوال

### غزل
نت حالات بدلدے رہندن

سورج چڑھ کے ڈھلدے رہندن

گھر فرعون دے حضرت موسیٰ

رب دی قدرت پلدے رہندن

ڄڑھ مضبوط شجر دی ہووے

پتے شاخ تے ہلدے رہندن

دین ایمان سلامت ہووے

آس دےݙیوے ٻلدے رہندن

وچھڑے ہوئے مسافر اکثر

قافلے نال وی ولدے رہندن

منہ دے مومن کافر بندے

اندروں اندر جلدے رہندن

٭٭٭
اثر گیلانی

اصل ناں    سخی حسین شاہ

قلمی ناں    اثر ؔگیلانی

جٖمنْ        1969ء

جاہ پتہ      ارائیاں والا۔ڈاکخانہ شہانی۔تحصیل و ضلع بھکر

### کلام
؎تیڈٖا ناں لباں تے دلبر نچدے ساری رات

پلکاں تے ہنجواں دا لشکر نچدے ساری رات

کاں کوڑے ترسلے ڈٖیندے ڈٖینہ سارا دل گیر

روگٖ جدئی دا سینے اندر نچدے ساری رات

ساری رات لکھیندیں گزرے پیار پرم دے گیت

کاغذ تے ہک تیڈٖا پیکر نچدے ساری رات

تارے چندر اثرؔ گیلانی ڈھولا گھن گٖئے نال

میڈٖے شہر اندھارا گھر گھر نچدے ساری رات

٭٭٭
سلیم قیصر

اصل ناں    محمد سلیم

قلمی ناں    سلیم قیصر

ڄمݨ        1969ء

جاہ پتہ      2215پرانا سی آئی اے سٹاف بیرون حرم گیٹ ملتان

سلیم قیصر مؤدب ،مٹھا تے من موہناں نوجوان شاعر ہے ۔اردو تے سرائیکی ڈوہاں زباناں وچ  شاعری کریندے۔

### نمونہ کلام
دل دے باغ اچ ہر موسم ہے تیݙی یاد دا موسم

ٹنگڑی ٹنگڑی پکھوں سارے تیکوں یاد کریندن

ہکواری تاں پھیرا پا کے مونجھاں نال الا ونڄ

وستی دے بے رنگ نظارے تیکوں یاد کریندن
شاہین بلوچ

اصل ناں    عبدالغنی

قلمی ناں    شاہین ؔبلوچ

جٖمنْ        1969ء

جاہ پتہ      پکا لاڑاں تحصیل لیاقت پورضلع رحیم یار خاں

### نمونہ کلام
؎حسن وانگوں عشق دی تعظیم کر

ڈٖو دی دولت ڈٖو اُتے تقسیم کر

میں ہاں تیڈٖے ہر حکم تے کار بند

توں وی میڈٖی عرض دی تکریم کر

؎لال اکھیں منہ تے روّیاں پیر پیلھوں تھی گٖئے

پیار دی روہی دا میں کیتے سفر پہلی دفعہ

٭٭٭
انصر نقوی

اصل ناں    انصر نقوی

تخلص       انصرؔ

ڄمݨ        1971ء

جاہ پتہ      محلہ سادات جنوبی پوسٹ آفس،کوٹ چھٹہ۔ ڈیرہ غازی خاں

### غزل
؎اکھ دا بدل وس وی پووے

سکھ دے امب اچ رس وی پووے

مردیں جیندیں اوں تک پہنچاں

کہیں جاء اوندی ڈٖس وی پووے

خود غرضی دا شکرا کہیں ݙینہ

اللہ کرے پھس وی پووے

یکا ݙسدے مونجھا مونجھا

کہیں ویلے او ہَس وی پووے

انصرؔ یار دو خط لکھوں ہا

دل دے پَین اچ مس وی پووے

٭٭٭
رانا رفاقت علی تبسم

اصل ناں    رانا رفاقت علی

تخلص       تبسمؔ

جٖمنْ        1975ء

جاہ پتہ      طاہر کالونی(علی ٹاؤن)بدھلہ روڈ ملتان

### نمونہ کلام
؎میکوں ویہڑا سنجٖ تے بر ڈٖسدے تئیں بٖاجھ سجٖنْ

کڈٖی آدیدار کرا سوہنْاں گھر آ سوہنْاں

یا جُٹ بنْ کے رہ نال میڈٖے یا میکوں بٖس تنہا ئی ڈٖے

اجٖ مکدی گٖالھ مکا سوہنْاں گھر آ سوہنْاں

؎ونڈا کڈٖاہیں تاں آکے درداں دے حال میڈٖے

قصور کیا ہے ، نراض کیوں ہیں توں نال میڈٖے

٭٭٭
ضیاء المصطفیٰ ترک مہروی

اصل ناں    ضیاء المصطفیٰ

قلمی ناں    ضیاء المصطفیٰ ترکؔ مہروی

ڄمݨ        1976ء

جاہ پتہ      ملتان

ترکؔ مہروی ملتان دا نوجوان شاعر ہے آپ دا مشاہدہ ٻہوں تیز تے تخیل دی پرواز اُچی ہوندی ہے۔

### نمونہ کلام!
؎چا نئیں سڳدا ہجر دا کئی بار دل

ہو بہو ݙسدے تہاݙی کار دل

ݙے ڳیا ہا کئی کھݙوݨے یار دے

ٻالیں وانگوں مست ہے کھݙکار دل

٭٭٭
مظہرؔ درانی

اصل ناں    مظہر حسین

قلمی ناں    مظہر درانی

ڄمݨ        1977ء

جاہ پتہ      دین پورہ مترو روڈ میلسی ضلع وہاڑی

### نمونہ کلام
؎سڄݨ چھوڑ تے ولدے پئے ہن

بخت اساݙے ڈھلدے پئے ہن

سوچاں دے انمول خزانے

لفظاں دیوچ ڈھلدے پئے ہن

ݙیوے تیݙی یاد دے مظہرؔ

اکھیں دیوچ ٻلدے پئے ہن

٭٭٭
اخترشامی

اصل ناں    اختر عباس

قلمی ناں    اختر شامیؔ

جٖمنْ        1980ء

جاہ پتہ      ارائیں مارکیٹ سنْانواں۔تحصیل کوٹ ادو

### غزل
ڈٖوہائیں پاگل بنْے ہاسے محبت کر گھدی ہاسے

نکھڑ کے ایں زمانے توں بغاوت کر گھدے ہاسے

جیویں نیناں اے ٹکرے ہن تیکوں یادِ میکوں یادِ

ایویں رستے تے آندیں ہوئیں شرارت کر گھدی ہاسے

ولا اے من تاں منکر تھئے ،ولا نئیں سر جھکیا کہیں جا

تیڈٖے پیریں ڈٖٹھے ہاسے عبادت کر گھدی ہاسے

میڈٖا راجا تیڈٖے شہر اچ اساں روونْ دے رجٖ کیتے

ڈٖوہائیں اکھیں دے در کھولئے سخاوت کر گھدی ہاسے

اساں دیوانیاں کوں بھُل نہیںسگٖدے او ڈٖینہ شامیؔ

تیڈٖے کوچے دے پتھر جھل زیارت کر گھدی ہاسے
سلیم عاقل

اصل ناں    محمد سلیم

قلمی ناں    سلیم عاقلؔ

ڄمݨ        1971ء

جاہ پتہ      لاری اݙا سنْانواں تحصیل کوٹ ادو ضلع مظفر ڳڑھ

### غزل
قدرت دے کئی رنگ ݙہدے ہیں

وکھرے وکھرے ڈھنگ ݙہدے ہیں

کُس ویندے ہیں جݙاں اوندے

نازک ہتھ اچ ونگ ݙہدے ہیں

اوندے شہر دے ہر بندے دے

ہتھیں دیوچ سنگ ݙہدے ہیں

ہر کئی منزل حاصل کر ڳئے

اپنْے رستے تنگ ݙہدے ہیں

کوڑی دنیا کجھ نئیں ݙتا

عاقلؔ رب توں منگ ݙہدے ہیں

٭٭٭
مرتضیٰ اشعر

اصل ناں    غلام مرتضیٰ قریشی

قلمی ناں    مرتضیٰ اشعرؔ

جٖمنْ        1971ء

جاہ پتہ      ’’کاشیانہ مقصودیہ‘‘بٖالمقابل دربٖار شاہ شمس ملتان

### نمونہ کلام
؎چپ چاپ اکھیں دی بٖولی وچ

ہک گٖالھ مگر تھی ویندی ہے

پیش آندی ہے جو وی مشکل

آسان اشعرؔ تھی ویندی ہے

؎کَیں جلدی توں درد ملے

وقت دی ککھ مشینی ہئی

٭٭٭
اقبا ل خاکی

اصل ناں    مہر محمد اقبٖال

قلمی ناں    اقبال خاکیؔ

ڄمݨ        1981ء

جاہ پتہ      چک 5فیض ڈاکخانہ خاص تحصیل و ضلع ملتان

### غزل
نت روزی وچ رجھیا رہنداں

اوندی زلف دے ول کیا لکھاں

میڈٖے لکھئے لفظ مٹاوے

میں اکھیاں دی چھل کیا لکھاں

او جو اُکا چھوڑ گٖئے میکوں

اوندے بارے ول کیا لکھاں

جے تئیں سامݨے یار نہ ہووے

ذہن سمندر سکدا ویندے
تبسم علی پوری

1916ء تا 1985ء

تبسم علی پوری دا اصل ناں بھڳت لچھمن داس ہا۔آپ یکم مارچ 1916ء کوں بھڳت حکم چند دے گھر علی پور ضلع مظفر ڳڑھ وچ پیدا تھئے،تقسیم دے بعد آپ انڈیا چلے ڳئے، اُتھاں ونڄ کے بلدیہ سونی بت دے صدر رہ ڳئے۔تبسم صاحب سرائیکی دے علاوہ اردو شاعری وی کریندے ہن ، ’’برقِ تبسم‘‘ تے ’’عزم جواں‘‘ آپدے مطبوعہ شعری مجموعے ہن ۔اصناف دے حوالے نال آپ نعت تے مرثئے وی لکھدے ہن ، جوشؔ ملیح آبادی دے شاگرد ہَن۔انڈیا دی وزیرِاعظم اندرا گاندھی نال تبسم علی پوری دے قریبی مراسم ہن، 3جنوری1985ء کوں سونی پت انڈیا وچ آپ انتقال کر ڳئے۔نمونہ کلام!

### (1)غزل
محبت دے حسیں ڳاوݨ سݨاوݨ کون آندا ہے

میکوں الفت دی جھولی وچ سماوݨ کون آندا ہے

حریم ناز وچ جیکر او سوہݨاں آ وی ونڄے تاں

جیڑھی دنیا اُڄڑ ڳئی ہے ، وساوݨ کون آندا ہے

اساں ڈھہہ کے سنبھل ونڄوں میڈٖا مولا عنایت کر

تھکے ترٹے پندھیڑو کوں اُٹھاوݨ کون آندا ہے

تہاڈٖی  بے رخی نے میڈٖی زندگی کوں اُڄاڑیا ہے 

لڳی ہے بھا جیڑھی تن کوں ، بُٖجھاوݨ کون آندا ہے

میں اپݨی کم نصیبی دا گلہ کیں توں کراں صاحب!

چراغِ راہ گزر کوں وت جلاوݨ کون آندا ہے

ایہو رسمِ محبت ہے ، ایہو دستور دنیا دا

تبسّمؔ روندیاں اکھیاں ، ہساوݨ کون آندا ہے
عزیز نشترغوری

عزیز نشتر غوری دا جنم بھومی  جے پور (بھارت) ہے مگر اوہ بچپن وچ بہاولپور آڳئے ہن، اِتھاں خالص سرائیکی ماحول اچ رہ کے جوان تھئے ، جیندی وجہ توں انہاں کوں سرائیکی زبان تے پورا عبور حاصل ہا ، انہاں سرائیکی زبان و ادب دی وݙی خدمت کیتی ہے ، عمر خیام دیاں فارسی رباعیاں دا سرائیکی اچ منظوم ترجمہ کیتا جنہاں اچوں کجھ رباعیاں’’شہکار‘‘ دے ناں نال چھپ چکیاں ہِن۔تے ایویں حافظ شیرازی دیاں فارسی غزلاں دا وی منظوم ترجمہ کیتا، لغات ،محاورے، ضرب الامثال ، وغیرہ دے متعلق وی کتاباں ترتیب ݙتیاں ڳیاں مگر ایہ چھپ نہ سڳیاں ۔آپ رسالہ’’ سرائیکی بہاولپور ‘‘دے ایڈیٹر وی رہ ڳئے۔

### ( 1)غزل
کیا کیتئی نظر کوں ملا تے چراتے

میں صدقے تیݙی اکھ دے داتے ادا تے

گناہیں دی میݙے تیکوں سُدھ نہ ہئی کیا؟

تَیں بھیجٖا ہا میکوں بݨا تے ٹھہا تے

بٹھل سول نک تار سارے زمانے

پلائے میکوں زوریں ڈہا تے لِٹا تے

اوݙوں جان بخشو، ایݙوں جان گھدو

ݙسا ہتھ کیا آئی بݨا تے مِٹا تے

اے شعریں دے موتی خیالیں دے گل پھُل 

محبت تساݙی دی ݙاتے سوغاتے

میں جند جان ایمان تَیں توں گھلیساں

رکھیساں نہ کئی شئے بچا تے کھنجا تے

ایں جیوݨ کوں نشتر ساݙا ست سلام اے

ودا جینداں خود کوں رہا تے ، وِلا تے

### (2) غزل
کئی ݙس چا آدم جٖئیں کنوں

نئیں تھئی خطا سئیں جئیں کنوں

تَیں تے تاں سوہݨاں ݙوہ نہیں 

میں تیر کھادھن سئیں کنوں

تھی شوخ آکھیس کہیں وفا؟

کوئی لاہݨاں ہے تَیں میں کنوں

پل آس ہے ، پل یاس ہے

واندا نئیں دل اَئیں ڳئیں کنوں

خالق ہیں توں، مخلوق میں

توں میں کنوں میں تَیں کنوں

دل آپݨاں نئیں آپݨاں

اُمید کیا ہے بٖئیں کنوں

واہ عشق نے رنبڑے ڈِٖتے

نشترؔ ڳیا ’’ٹَیں فَیں‘‘ کنوں
ہیرا نند سوزؔ

1922ء تا 2003ء

ہیرا نند سوز 19مئی 1922ء کوں میانوالی وچ پیدا تھئے ، آپ سرائیکی دے علاوہ اردو دے معروف شاعر تے افسانہ نگار ہن۔جݙاں جو 7جنوری 2003ء کوں فریدآباد بھارت اچ آپ دا انتقال تھی گٖیا۔

### (1)غزل
جے توں جگنو ہیں تاں کوئی مار سٹیسی تیکوں

جے توں ݙیوا ہیں تاں قبراں تے بٖلیسی تیکوں

سوچ گھن ڈھہہ جو پیا تھک کے تاں آندا ویندا

کوئی وی چا کے نہ تیݙے گھر پُچیسی تیکوں

پار ونڄنْاں ہے تاں ݙوجھاں کوں ہٹانْاں پوسی

بھیڑ وچ وی کوئی راہ نہ ݙیسی تیکوں

انہاں ݙٹھا نی سوا نیزے تے آندا سورج

کون ہُنْ راہ طریقت دا ݙسیسی تیکوں

یار اوں پار تے وچکار گناہاں دی چنانہہ 

دل تیݙا کچّا گھڑا ہے تاں بُٖݙیسی تیکوں

سوزؔ حق گٖالھ جے آکھیں تاں زمانہ سُنْ کے

وانگ سقراط دے وت زہر پلیسی تیکوں

### (2)غزل
ایں واری جے ساونْ آسی 

ہور وی مونجھ ودھاونْ آسی

میݙی وستی سُنڄی مُنڄی

کون ایندے وچ رہونْ آسی

ہڑھ اولڑا ہے نفرت دا 

کندھاں کوٹھے ڈھاونْ آسی

کوئی کݙی تاں سورج بنْ کے

سُتّا شہر جگٖاونْ آسی

جیڑھا چھاں ہے غیراں کیتے 

میݙے دل کوں تاونْ آسی

اوہے اپنْے آپ توں رُسیا

سوزؔ کوں کون مناونْ آسی
ڈاکٹر ستیا نند جاوا

1923ء تا 1994ء

ڈاکٹر ستیانند جاوا 16دسمبر 1923ء کوں اوکاڑہ وچ پیدا تھئے ، مگر آپ دا کلام خالص سرائیکی لہجے وچ نظر آندے۔ڈاکٹر ستیا نند جاوا ایران تے پاکستان اچ ادارہ اطلاعات دے ہندوستانی ڈپٹی ہائی کمشنر دے عہدے تے رہ ڳئے۔جݙاں جو 17جون 1994ء کوں دلّی وچ آپ دا انتقال تھی ڳیا۔ 

### (1)غزل
سوندھی مٹی دی باس ہے جیویں

او کتھائیں آس پاس ہے جیویں

ہک مقدس کتاب دے وچوں

او بدن اقتباس ہے جیویں

دل دی حالت ہے ماہی توں وچھڑی

بھولی چوہِر اداس ہے جیویں

ہائے کیا ڳالھِ اوندے ڳالھیں دی 

کھنڈ ، ماکھی مٹھاس ہے جیویں

پی ڳیم ہنجواں دا ساگر میں

تپدے تھلاں دی پیاس ہے جیویں 

سارے ماحول تے اداسی ہے

آس نگری نراس ہے جیویں

٭٭٭
امیر چند بہار

1925ء تا 2012ء

پروفیسر امیر چند بہارؔ 12نومبر 1925ء کوں قصبہ روکھڑی ضلع میانوالی وچ پیدا تھئے، تعلیم ایم اے انگریزی گورنمنٹ کالج لاہور توں حاصل کیتی۔تقسیم دے بعد آپ انڈیا ونجٖ کے انگریزی دے استاد لگٖ گٖئے ۔ امیر چند بہارؔاردو نال خاص دلچسپی رکھدے ہن۔آپ دے 12شعری مجموعے مثلََا ارمغانِ بہار ، اردو ہے جس کا نام، انسان بنو ، دین و دنیا ، نسیمِ بہار ، نشیب و فراز وغیرہ شائع تھی چکے ہن۔یکم جنوری 2012ء کوں امیر چند بہارؔ 87سال دی عمر وچ فرید آباد انڈیا وچ اللہ کوں پیارے تھی گٖئے۔

### (1) غزل
وت دل دے کُلفتاں دی ہے یلغارکیا کراں

تیڈٖا علاج ڈٖس دلِ بیمار کیا کراں

میکوں جو روز گار دا غم ویڑھی رہ گٖئے

وت میں طواف کوچہء دلدار کیا کراں

دل بُٖجھ گٖئے تے آپ نے کیتا ہے یاد ہُنْ

پتھرا گٖیا ں جو اکھیاں تاں دیدار کیا کراں

رخصت تھئے شباب تاں ہُنْ آپ آئے وے

ہُنْ آپ ای ڈٖساؤ جو سرکار کیا کراں

او تاں ہے اپنْی ضد تے اجٖاں تئیں اَڑیا ہویا 

اوں نال ہُنْ میں بحث تے تکرار کیا کراں

ارمان اپنْاں کوئی نہ پورا تھیا بہارؔ

ناکام حسرتاں دی ہے بھر مار کیا کراں

٭٭٭